b'\n_START_ARTICLE_\nHowie Morenz\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je v Mitchellu, Ontario, o\xc4\x8detu Williamu Morenzu. Imel je tri sestre in enega brata. Morenz je svoje prve korake v hokej na ledu napravil na reki Temzi med igranjem shinnyja, rekreativne razli\xc4\x8dice hokejske igre, v kateri ni vratarjev. Pri osmih letih je odigral svojo prvo organizirano tekmo. Igral je vratarja in v svojo mre\xc5\xbeo spustil 21 plo\xc5\xa1\xc4\x8dkov. Po tekmi je trener Morenza prestavil na mesto roverja, branilsko igralno mesto. Potem ko je sezono 1916/17 za\xc4\x8del kot vratar, je nato postal napadalec, saj je postajalo vse o\xc4\x8ditneje, da je njegova hitrost primerna za bolj napadalno vlogo. Tisto sezono je mo\xc5\xa1tvo iz Mitchella povedel do zmage v mladinskem prvenstvu zahodnega Ontaria._NEWLINE_Dru\xc5\xbeina Morenz se je nato maja 1917 preselila v bli\xc5\xbenji Stratford. Zatem se je Howie posku\xc5\xa1al vpisati v kanadsko vojsko, a so ga skavti zavrnili, ker je bil tedaj star samo 15 let. Leta 1920 se je pridru\xc5\xbeil mladinski ekipi Stratford Midgets in zanjo tako uspe\xc5\xa1no nastopal, da je v rednem delu sezone lige Ontario Hockey Association postal vodilni igralec po podajah in to\xc4\x8dkah, medtem ko v kon\xc4\x8dnici v zadetkih, podajah in to\xc4\x8dkah. Midgetsi so osvojili liga\xc5\xa1ki naslov in nato tekmovali za pokal Memorial Cup, ki se podeljuje mladinskim prvakom Kanade. V finalu Memorial Cupa 1921 so se pomerili z ekipo Winnipeg Falcons in kljub Morenzovemu hat tricku na obeh tekmah izgubili s skupno razliko v zadetkih 11-9. Njegove odli\xc4\x8dne igre so opazili v \xc4\x8dlanskem amaterskem mo\xc5\xa1tvu Stratford Indians in mu ponudili mesto v ekipi za naslednjo sezono. V sezoni 1921/22 je torej nastopal tako za mladinsko mo\xc5\xa1tvo, kot za \xc4\x8dlansko amatersko mo\xc5\xa1tvo. V kon\xc4\x8dnici je v obeh ligah postal vodilni igralec v zadetkih, podajah in to\xc4\x8dkah, v amaterski ligi pa \xc5\xa1e v kazenskih minutah. V sezoni 1922/23 je igral izklju\xc4\x8dno za \xc4\x8dlansko amatersko mo\xc5\xa1tvo in po rednem delu sezone zasedel prvo mesto po podajah in po kon\xc4\x8dnici \xc5\xa1e po zadetkih, to\xc4\x8dkah in kazenskih minutah._NEWLINE_Pri 18 letih je od\xc5\xa1el za vajenca v stratfordsko tovarno kanadskega \xc5\xbeelezni\xc4\x8darskega podjetja Canadian National Railways. Ko ni igral hokeja na ledu, je redno vpla\xc4\x8deval stave na konjskih dirkah in igral ukelele. Leta 1926 se je poro\xc4\x8dil z Mary Stewart, s katero sta imela tri otroke, dva sinova in h\xc4\x8derko. Howie mlaj\xc5\xa1i se je rodil leta 1927, Donald leta 1933 in Marlene leta 1934. Leta 1952 se je Marlene poro\xc4\x8dila z Berniejem Geoffrionom, ki je, tako kot njegov tast, igral za Canadiense in Rangerse v ligi NHL. Tudi njun sin, torej Morenzov vnuk, Dan Geoffrion, je v 70. letih za kratek \xc4\x8das igral za Canadiense._NEWLINE_Na hokejskem turnirju, ki ga je decembra 1922 priredila kanadska \xc5\xbeelezni\xc5\xa1ka dru\xc5\xbeba, je Morenz za svoj Stratford na eni tekmi zabil 9 golov. Tekmo je sodil prijatelj Lea Danduranda, lastnika NHL kluba Montreal Canadiens, in mu kasneje izdal, kako dobro je Morenz igral. Januarja 1923 je tako Dandurand pri\xc5\xa1el v Stratford, da bi videl Morenza igrati, in se po videnem odlo\xc4\x8dil pripeljati ga v svoj klub. Aprila se je tako sestal z Williamom Morenzom, Howiejevim o\xc4\x8detom, saj je bil Howie uradno \xc5\xa1e vedno mladinec (mlaj\xc5\xa1i od 20 let) in je zato potreboval privoljenje star\xc5\xa1a za prestop v profesionalni klub. William je Dandurandu povedal, da \xc5\xbeeli, da Howie najprej dokon\xc4\x8da vajenstvo pri \xc5\xbeeleznicah, kar bi trajalo nadaljnji dve leti. Julija je nato Dandurandu pri\xc5\xa1lo na u\xc5\xa1esa, da je bil Morenz in njegov o\xc4\x8de v stikih s predstavniki konkuren\xc4\x8dnega NHL kluba Toronto St. Patricks. Ker se je ustra\xc5\xa1il, da bi Morenz prestopil v Toronto, je Dandurand poslal svojega prijatelja Cecila Harta v Stratford z navodilom, da za vsako ceno podpi\xc5\xa1e pogodbo z Morenzom. 7. julija 1923 je Morenz res podpisal triletno pogodbo s Canadiensi. Pogodba mu je navrgla 3.500 dolarjev letne pla\xc4\x8de in podpisni dodatek 1.000 dolarjev, kar je bila precej\xc5\xa1nja vsota denarja za novinca v profesionalnih vrstah._NEWLINE_Takoj po podpisu je za\xc4\x8del Morenz premi\xc5\xa1ljevati o odlo\xc4\x8ditvi, saj so ga prebivalci Stratforda, kot tudi njegovi soigralci v \xc4\x8dlanski amaterski ekipi, prepri\xc4\x8devali, naj ostane v mestu. Morenz je pod pritiskom popustil in avgusta Dandurandu napisal pismo, v katerem mu je razlo\xc5\xbeil, da ne more zapustiti Stratforda, in prilo\xc5\xbeil \xc4\x8dek za 1.000 dolarjev, ki ga je prejel ob podpisu pogodbe. Ko je Dandurand pismo prejel, je poklical Morenza po telefonu in mu predlagal, naj pride v Montreal na pogovor. V Montrealu je Morenz za\xc4\x8del razlagati o svojih vzrokih za spremembo odlo\xc4\x8ditve, a je vtem padel v jok. Dandurand mu je na drugi strani zagrozil, da bo, \xc4\x8de se ne pridru\xc5\xbei Canadiensom, njegova profesionalna kariera \xc5\xa1la po zlu. Ko je to sli\xc5\xa1al Morenz, se je omeh\xc4\x8dal, se naposled znova premislil in se kasneje tisto leto le pridru\xc5\xbeil pripravljalnemu kampu Canadiensov.\n_START_SECTION_\nMontreal Canadiens (1923\xe2\x80\x9334)\n_START_PARAGRAPH_\nMorenz je prispel v pripravljalni kamp Canadiensov 3. decembra 1923 in je kmalu po prihodu z igro navdu\xc5\xa1il svoje nove soigralce. V ligi NHL je debitiral 26. decembra 1923 proti mo\xc5\xa1tvu Ottawa Hockey Club in \xc5\xbee na svoji premierni tekmi dosegel zadetek. Sezono 1923/24 je kon\xc4\x8dal s 13 zadetki in 3 podajami na 24 tekmah. Z mo\xc5\xa1tvom se je uvrstil na tretje mesto na lestvici, s \xc4\x8dimer se je klub prvi\xc4\x8d v petih letih uvrstil v kon\xc4\x8dnico, kjer se je pomeril z Ottawo za liga\xc5\xa1ki naslov. Canadiensi so premagali Ottawo in Morenz je zadel edini zadetek na prvi tekmi, ter dodal \xc5\xa1e enega na drugo tekmi. Canadiensi so zatem igrali proti dvema ekipama z zahoda Kanade za Stanleyjev pokal in najprej v dveh tekmah odpravili PCHA mo\xc5\xa1tvo Vancouver Maroons, kar jim je prineslo mesto v finalu Stanleyjevega pokala 1924. V finalu jih je \xc4\x8dakal prvak lige Western Canada Hockey League (WCHL), mo\xc5\xa1tvo Calgary Tigers. Na prvi tekmi je Morenz zabil hat trick in se veselil zmage svojega mo\xc5\xa1tva s 6-1. Na drugi tekmi je bil uspe\xc5\xa1en enkrat, Canadiensi pa so z zmago 3-0 osvojili svoj drugi in Morenzov prvi Stanleyjev pokal._NEWLINE_Naslednjo sezono, sezono 1924/25, je Morenz v svojo statistiko dodal 28 golov in 11 podaj, s \xc4\x8dimer je bil drugi najuspe\xc5\xa1nej\xc5\xa1i igralec Canadiensov in \xc4\x8detrti na liga\xc5\xa1ki lestvici strelcev. Dose\xc5\xbeku je dodal \xc5\xa1e 7 zadetkov in 8 podaj na \xc5\xa1estih tekmah kon\xc4\x8dnice, v kateri je Canadiense \xc5\xa1ele v finalu Stanleyjevega pokala porazilo mo\xc5\xa1tvo lige WCHL Victoria Cougars. V sezoni 1925/26 se je Morenz na lestvici strelcev mo\xc5\xa1tva izena\xc4\x8dil z Aurelom Joliatjem pri 26 to\xc4\x8dkah, kar je oba uvrstilo na 5. mesto lestvice strelcev lige NHL. Sezona 1926/27 je bila zanj najuspe\xc5\xa1nej\xc5\xa1a dotlej, saj je osvojil tretje mesto lestvice strelcev, s 25 zadetki in 32 to\xc4\x8dkami pa je bil znova najuspe\xc5\xa1nej\xc5\xa1i v svojem mo\xc5\xa1tvu. Edini zadetek, ki ga je dosegel v kon\xc4\x8dnici, je bil tisti, ki je Canadiense popeljal v polfinale, saj so s skupnim izidom 2-1 premagali mo\xc5\xa1tvo Montreal Maroons. V polfinalu je z njimi suvereno opravila Ottawa in slavila z rezultatom 5-1._NEWLINE_Sezona 1927/28 je bila za Morenza nedvomno ena najbolj\xc5\xa1ih v ligi NHL. 24. marca 1928 je na zadnji tekmi rednega dela sezone prispeval dve podaji in tako izena\xc4\x8dil rekord lige z 18 podajami v sezoni, postal je tudi prvi hokejist v zgodovini lige NHL, ki je vknji\xc5\xbeil ve\xc4\x8d kot 50 to\xc4\x8dk v rednem delu sezone, kon\xc4\x8dal je pri 51 to\xc4\x8dkah. Kot vodilni igralec po zadetkih (med strelce se je vpisal 33-krat), podajah in to\xc4\x8dkah je prejel pokal Hart Trophy za najkoristnej\xc5\xa1ega igralca lige. \xc4\x8ceprav strelsko sezona 1928/29 zanj ni bila najuspe\xc5\xa1nej\xc5\xa1a, je s 17 goli in 27 podajami \xc5\xa1e vedno zasedel mesto naju\xc4\x8dinkovitej\xc5\xa1ega igralca Canadiensov. Prav tako se je izena\xc4\x8dil na tretjem mestu lestvice strelcev za tisto sezono._NEWLINE_Med sezono 1929/30 je liga NHL spremenila pravila in s tem omogo\xc4\x8dila ve\xc4\x8d zadetkov. Morenz je tako zasedel \xc5\xa1ele sedmo mesto lestvice strelcev lige, \xc4\x8deprav je dosegel najve\xc4\x8d zadetkov v eni sezoni v svoji karieri (mre\xc5\xbeo je zatresel 40-krat) in temu dodal \xc5\xa1e 10 podaj. 18. marca 1930 je blestel na tekmi proti mo\xc5\xa1tvu New York Americans, saj je zadel pet zadetkov. V kon\xc4\x8dnici je dodal \xc5\xa1e tri gole, od tega je prispeval \xc5\xa1e svoj drugi odlo\xc4\x8dilni zadetek v finalu Stanleyjevega pokala 1930, v katerem so Canadiensi porazili ekipo Boston Bruins. V naslednji sezoni, sezoni 1930/31, je v mre\xc5\xbeo poslal 28 plo\xc5\xa1\xc4\x8dkov in ponovil rekord svoje kariere z 51 to\xc4\x8dkami. Osvojil je svoj drugi naslov naju\xc4\x8dinkovitej\xc5\xa1ega igralca lige (danes se za ta dose\xc5\xbeek podeljuje pokal Art Ross Trophy) in prejel \xc5\xa1e drugi\xc4\x8d v karieri pokal Hart Trophy za najkoristnej\xc5\xa1ega igralca lige. Izbran je bil tudi v novonastalo prvo mo\xc5\xa1tvo zvezd lige NHL, v katerem je igral na polo\xc5\xbeaju centra. V kon\xc4\x8dnici se je s soigralci \xc5\xa1e drugo leto zapored prebil v finale Stanleyjevega pokala in tam igral proti ekipi Chicago Black Hawks. \xc4\x8ceprav je skozi celotno kon\xc4\x8dnico (10 tekem) igral s po\xc5\xa1kodovano ramo, je vseeno uspel dose\xc4\x8di zadetek in s soigralci drugo sezono zapored osvojil Stanleyjev pokal._NEWLINE_Sezona 1931/32 je bila za Morenza \xc5\xa1e ena zelo uspe\xc5\xa1na sezona. Na lestvici strelcev lige je pristal na tretjem mestu z 49 to\xc4\x8dkami in postal prvi igralec v zgodovini lige NHL, ki je pokal Hart Trophy osvojil trikrat. Znova so ga imenovali tudi v prvo mo\xc5\xa1tvo zvezd. Na tekmi proti New York Americansom je 17. marca 1932 s podajo za gol Cyja Dennenyja vknji\xc5\xbeil svojo 334. to\xc4\x8dko kariere in s tem dosegel rekord lige po dose\xc5\xbeenih to\xc4\x8dkah v celotni karieri. Zaradi manj\xc5\xa1ih te\xc5\xbeav s po\xc5\xa1kodbami je njegov to\xc4\x8dkovni izkupi\xc4\x8dek v sezoni 1932/33 padel na 10. mesto liga\xc5\xa1ke lestvice in na 2. mesto klubske lestvice strelcev, na kateri ga je po sedmih letih zamenjal Aurel Joliat. V kon\xc4\x8dnici je prispeval tri podaje na dveh tekmah. Njegove strelske sposobnosti so padle tudi v sezoni 1933/34, ko je dosegel 8 golov za skupno 21 to\xc4\x8dk. Kljub manj\xc5\xa1i u\xc4\x8dinkovitosti je \xc5\xa1e enkrat ve\xc4\x8d presegel mejnik lige NHL z 249. golom, ki ga je dosegel 23. decembra 1933 proti ekipi Detroit Red Wings. Z golom je prehitel Cyja Dennenyja na lestvici igralcev lige NHL po zadetkih v karieri. 2. januarja 1934 si je med tekmo v New Yorku zvil gle\xc5\xbeenj, potolkel kost in strgal vezi. To je bila njegova prva resnej\xc5\xa1a po\xc5\xa1kodba, od ledenih ploskev ga je oddaljila za en mesec. Po povratku ni bil ve\xc4\x8d sposoben igrati na tako visokem nivoju kot v\xc4\x8dasih, kar so opazili tudi navija\xc4\x8di, ki so mu za\xc4\x8deli \xc5\xbevi\xc5\xbegati._NEWLINE_Zaradi njegovih slab\xc5\xa1ih predstav so se za\xc4\x8dele v montrealskih \xc4\x8dasnikih pojavljati novice, da ga \xc5\xbeelijo v klubu zamenjati v drugo mo\xc5\xa1tvo. Ko so Canadiensi za\xc4\x8deli z nastopi v kon\xc4\x8dnici proti hokejistom Chicago Black Hawks, je generalni mened\xc5\xbeer in lastnik kluba L\xc3\xa9o Dandurand potrdil, da se za Morenzove usluge zanimajo ostala mo\xc5\xa1tva. Potem ko je prvo tekmo odigral s svojo obi\xc4\x8dajno hitrostjo in spretnostjo, pa si je na drugi zlomil palec in pred\xc4\x8dasno kon\xc4\x8dal sezono zgolj z golom in podajo v celotni kon\xc4\x8dnici._NEWLINE_Po koncu kon\xc4\x8dnice je Morenz odgovoril na govorice o selitvi in povedal novinarju, da bo igral samo za Canadiense, reko\xc4\x8d\xc2\xa0\xc2\xbbko ne bom ve\xc4\x8d mogel igrati zanje, ne bom ve\xc4\x8d obul drsalk.\xc2\xab\xc2\xa0Vodstvo kluba Montreal Canadiens je sicer vedelo, da njegova izjava ne dr\xc5\xbei, ker je bil preve\xc4\x8d navezan na hokej na ledu, da bi kar nehal z igranjem. Poleti 1934 je postajal Morenz vse bolj zaskrbljen o svoji prihodnosti v ekipi. \xc4\x8casniki so pogosto pisali o menjavi ve\xc4\x8d mo\xc5\xa1tev in ve\xc4\x8d igralcev, v katero je bil vselej vklju\xc4\x8den tudi sam. Morenzove sume je potrdil tudi odnos lastnikov kluba do njega, Lea Danduranda in Josepha Cattarinicha, ki mu nista odgovarjala in mu nista dajala nobenih podatkov o tem, kaj se dogaja. Govorice o menjavi so se kon\xc4\x8dale 3. oktobra 1934, ko je Morenz skupaj z vratarjem Lornejem Chabotjem in branilcem Martyjem Burkeom od\xc5\xa1el v ekipo Chicago Black Hawks v zameno za napadalca Leroyja Goldsworthyja in Lionela Conacherja in branilca Rogerja Jenkinsa.\n_START_SECTION_\nChicago, New York in Montreal (1934\xe2\x80\x9337)\n_START_PARAGRAPH_\nV svoji prvi sezoni v \xc4\x8cikagu je Morenz igral na vseh 48 mo\xc5\xa1tvenih tekmah, dosegel 8 zadetkov za skupno 34 to\xc4\x8dk, s \xc4\x8dimer je izbolj\xc5\xa1al svoj izkupi\xc4\x8dek iz prej\xc5\xa1nje sezone, a je bilo 34 to\xc4\x8dk \xc5\xa1e vedno premalo za mesto na liga\xc5\xa1ki lestvici strelcev. Black Hawksi so se uvrstili v kon\xc4\x8dnico, a ni Morenz na dveh tekmah dosegel nobene to\xc4\x8dke. Naslednja sezona zanj ni bila tako uspe\xc5\xa1na kot sezona 1934/35. V \xc4\x8cikagu se ni po\xc4\x8dutil dobro, dobival je tudi manj\xc5\xa1o minuta\xc5\xbeo kot v\xc4\x8dasih. Po 23 tekmah, na katerih je dosegel 15 to\xc4\x8dk, so ga zamenjali v mo\xc5\xa1tvo New York Rangers. V nasprotno smer je 26. januarja 1936 potoval napadalec Glen Brydson. Za Rangerse je nastopil na 19 tekmah in prispeval dva zadetka in \xc5\xa1tiri podaje, kar je pomenilo, da je v celotni sezoni dosegel zanj podpovpre\xc4\x8dnih 21 to\xc4\x8dk._NEWLINE_Poleti 1936 se je na trenersko klop Montreal Canadiensov vrnil Cecil Hart, ki je delo sprejel pod pogojem, da nazaj v klub pripeljejo Morenza. 1. septembra 1936 je tako Morenz okrepil svoj biv\xc5\xa1i klub, ki je odkupil njegovo pogodbo od Rangersov. Canadiensi so sezono 1936/37 veljali za eno najbolj\xc5\xa1ih mo\xc5\xa1tev lige, k predstavam je svoj dele\xc5\xbe prispeval tudi Morenz, ki je le \xc5\xa1e ob\xc4\x8dasno pokazal tisto hitrost, ki ga je krasila na za\xc4\x8detku svoje kariere. Do sredine januarja je Morenz dosegel 4 zadetke in dodal 20 podaj, s \xc4\x8dimer je \xc5\xbee po okoli treh \xc4\x8detrtinah rednega dela sezone presegel svoj dose\xc5\xbeek iz prej\xc5\xa1nje sezone._NEWLINE_28. januarja so Canadiensi igrali proti mo\xc5\xa1tvu Chicago Black Hawks. V prvi tretjini se je Morenz zapodil za plo\xc5\xa1\xc4\x8dkom v obrambni tretjini Chicaga, medtem ko je takoj za njim drsal branilec Black Hawksov Earl Seibert. Morenz je izgubil ravnote\xc5\xbeje, padel na led in se zaletel v ogrado, njegova leva drsalka pa se je zapi\xc4\x8dila v leseni stranski del ograde. Seibert, ki se ni uspel zaustaviti pravo\xc4\x8dasno, je z vso silo pristal na Morenzu. Trk je polomil Morenzovo levo nogo, po dvorani pa se je sli\xc5\xa1al Morenzov glasen krik bole\xc4\x8dine. Na igralsko klop so mu pomagali soigralci, Morenza pa so zatem odpeljali v bolni\xc5\xa1nico H\xc3\xb4pital St-Luc, kjer so ugotovili, da je bila njegova noga zlomljena na 4 mestih._NEWLINE_Med njegovim zdravljenjem v bolni\xc5\xa1nici je Morenz prejemal ogromno kartic z dobrimi \xc5\xbeeljami, prav tako je stalno imel obiskovalce. Pogosto so ga obiskovali njegovi soigralci, kot tudi ostala mo\xc5\xa1tva lige NHL, ki so pri\xc5\xa1la v Montreal odigrat tekmo. Mnogo obiskovalcev mu je prina\xc5\xa1alo pija\xc4\x8do, kar je bilo tako opazno, da je \xc5\xbee eden od njegovih soigralcev opazil, da je pivo spravljal pod posteljo, viski pa na omarico. Kljub mno\xc5\xbeici obiskovalcev se je pogosto zna\xc5\xa1el sam v bolni\xc5\xa1ni\xc4\x8dni sobi, v kateri se sploh ni mogel premakniti s postelje. \xc4\x8cas si je kraj\xc5\xa1al s prebiranjem \xc4\x8dasopisov, s \xc4\x8dimer je ostajal na teko\xc4\x8dem v zvezi z nastopi Canadiensi, saj se je v \xc4\x8dasu njegovega zdravljenja v bolni\xc5\xa1nici redni del sezone \xc5\xbee kon\xc4\x8dal. Od njegove po\xc5\xa1kodbe je mo\xc5\xa1tvo padlo na lestvici, kar je Morenza precej skrbelo. Za\xc4\x8del je tudi premi\xc5\xa1ljevati, da ne bo nikoli ve\xc4\x8d igral hokeja na ledu, in premleval svojo prihodnost, oboje pa ga je napravilo depresivnega._NEWLINE_Klubski zdravnik Canadiensov, dr. J.A. Hector Forgues, je Morenza obiskal konec februarja in ugotovil, da je do\xc5\xbeivel \xc5\xbeiv\xc4\x8dni zlom. Da bi mu pomagal, je prepovedal vse obiske, razen obiskov njegove dru\xc5\xbeine in klubskih funkcionarjev. Mary, njegova \xc5\xbeena, in Howie mlaj\xc5\xa1i, njegov najstarej\xc5\xa1i sin, sta ga obiskovala ve\xc4\x8dino dni, prvi teden v marcu pa je iz Stratforda prispel tudi njegov o\xc4\x8de William Morenz, domov se je vrnil nato 5. marca. 8. marca, tri dni kasneje, se je za\xc4\x8del Howie prito\xc5\xbeevati zavoljo bole\xc4\x8din v prsih, kar so zdravniki pripisali sr\xc4\x8dnemu napadu. Poklicali so Mary Morenz in Cecila Harta in ju prosili, da prideta v bolni\xc5\xa1nico. Okoli pol polno\xc4\x8di se je Howie sku\xc5\xa1al spraviti iz postelje in se odpraviti v umivalnico, a je pri tem padel na tla in umrl nekaj minut pred prihodom \xc5\xbeene in trenerja. Umrl je pri starosti 34 let._NEWLINE_Canadiensi bi morali na ve\xc4\x8der 9. marca igrati tekmo proti ekipi Montreal Maroons, a so vodilni mo\xc5\xbeje v ligi predlagali prestavitev tekme v spo\xc5\xa1tovanje Morenzove smrti. Njegova \xc5\xbeena Mary je sicer vztrajala, da se tekmo odigra, reko\xc4\x8d da bi Howie \xc5\xbeelel, da se tekmo izpelje. Hokejisti Canadiensov in Maroonsov so med tekmo na rokah nosili \xc4\x8drne trakove, pred za\xc4\x8detkom tekme so velikega hokejista po\xc4\x8dastili \xc5\xa1e z 2 minutama ti\xc5\xa1ine. Podobno so njegovo smrt pospremili v New Yorku, kjer so imeli na tekmi med Rangersi in Americansi minuto ti\xc5\xa1ine pred za\xc4\x8detkom igre._NEWLINE_Pogrebna slovesnost je potekala 10. marca 1937 v dvorani Montreal Forum, doma\xc4\x8di dvorani Canadiensov. Med slovesnostjo so navija\xc4\x8dem dovolili, da se zvrstijo ob krsti, ki so jo postavili na sredino ledene ploskve, svoje spo\xc5\xa1tovanje je izrazilo 50.000 ljudi. Okoli krste, ki je bila prekrita s cvetjem, je stala \xc4\x8dastna garda, ki so jo sestavljali \xc5\xa1tirje Morenzovi soigralci. H krsti je Aur\xc3\xa8le Joliat prilo\xc5\xbeil velik venec v obliki pokojnikove \xc5\xa1tevilke 7, Morenzovi trije otroci pa so k temu dodali \xc5\xa1e svoje sporo\xc4\x8dilo. Celotno slovesnost so prena\xc5\xa1ali po radiu, po zaklju\xc4\x8dku so njegovo krsto z dodatki odnesli na montrealsko pokopali\xc5\xa1\xc4\x8de Mount Royal Cemetery in ga tam tudi pokopali.\n_START_SECTION_\nZapu\xc5\xa1\xc4\x8dina\n_START_PARAGRAPH_\nMesto Montreal je za Morenzom \xc5\xbealovalo mesece. V njegovo \xc4\x8dast so pri Canadiensih 2. novembra 1937 upokojili dres s \xc5\xa1tevilko 7. To je bilo prvi\xc4\x8d v zgodovini kluba, da so kakega svojega igralca po\xc4\x8dastili na ta na\xc4\x8din. Pet dni kasneje, 7. novembra 1937, so v dvorani Montreal Forum priredili dobrodelno tekmo zvezd, na kateri so zbirali denar za Morenzovo dru\xc5\xbeino. Mo\xc5\xa1tvo, sestavljeno iz hokejistov obeh ekip iz Montreala, Canadiensov in Maroonsov, je porazila ekipa hokejistov ostalih mo\xc5\xa1tev lige NHL. Kon\xc4\x8dni izid je bil 6-5._NEWLINE_Morenz je bil eden najbolj izurjenih igralcev v zgodnji zgodovini lige NHL in je bil od 1926 do 1932 naju\xc4\x8dinkovitej\xc5\xa1i hokejist Canadiensov tako v zadetkih kot v to\xc4\x8dkah. Leta 1926 je bil sicer po to\xc4\x8dkah izena\xc4\x8den na prvem mestu z Aurelom Joliatjem. Po smrti je Morenz postavil rekord za najve\xc4\x8d to\xc4\x8dk v karieri v ligi NHL, skupaj jih je dosegel 472. Ko so leta 1945 ustanovili Hokejski hram slavnih lige NHL, je bil Morenz med prvimi 12 hokejisti, ki so bili sprejeti vanj. Leta 1950 ga je kanadska tiskovna agencija Canadian Press po glasovanju imenovala za najbolj\xc5\xa1ega hokejista prve polovice 20. stoletja. Leta 1998 ga je hokejski \xc4\x8dasnik The Hockey News uvrstil na 15. mesto seznama 100 najve\xc4\x8djih hokejistov lige NHL vseh \xc4\x8dasov._NEWLINE_Morenz je prav tako imel mo\xc4\x8dan vpliv na \xc5\xa1irjenje lige, saj so njegove odli\xc4\x8dne predstave privabljale mno\xc5\xbeice v dvorane in pripomogle k temu, da je profesionalni hokej na ledu pri\xc5\xa1el v Zdru\xc5\xbeene dr\xc5\xbeave Amerike. Ko je Charles Adams, lastnik verige trgovin z \xc5\xbeivili, leta 1924 videl Morenza igrati v Finalu Stanleyjevega pokala 1924, se je vrnil v Boston z \xc5\xbeeljo ustanoviti hokejski klub v mestu. Tisto poletje je liga NHL Adamsu odobrila klub v lig NHL za naslednjo sezono. Klub se je imenoval Boston Bruins. Promotor boksa Tex Rickard, lastnik dvorane Madison Square Garden, je prav tako videl Morenza igrati \xc5\xa1e na za\xc4\x8detku njegove kariere in se odlo\xc4\x8dil dodati ledeno ploskev v svojo dvorano, s \xc4\x8dimer je New York dobil mo\xc5\xa1tvo v ligi NHL, imenovano New York Americans. Del dogovora je bil tudi, da so Morenz in Canadiensi igrali prvo tekmo proti Americansom 15. decembra 1925._NEWLINE_Morenzova h\xc4\x8derka Marlene se je poro\xc4\x8dila z Berniejem Geoffrionom, ki je tudi igral hokej na ledu za Canadiense in Rangerse in bil kasneje sprejet v Hokejski hram slavnih lige NHL. \xc5\xa0ele ko so Canadiensi na dan Geoffrionove smrti, 11. marca 2006, upokojili njegov dres s \xc5\xa1tevilko 5, so v klubu ugotovili povezavo med obema mo\xc5\xbeema. Ko so med slavnostjo dvigali Geoffrionov dres proti stropu dvorane, so Morenzovega spustili na pol poti proti ledu. Ko sta bila Geoffrionov in Morenzov dres na isti vi\xc5\xa1ini, so oba isto\xc4\x8dasno dvignili proti stropu.'